**Informatīvais ziņojums**

**“Par Eiropas Padomes Konvencijas pret manipulācijām ar sporta sacensībām parakstīšanu”**

Eiropas Padomes Ģenerālsekretariāta Starptautisko likumu nodaļas un līgumu birojs 2014.gada 18.jūlijā informēja Pastāvīgās pārstāvniecības Eiropas Padomē par Eiropas Padomes Konvencijas pret manipulācijām ar sporta sacensībām (turpmāk – Konvencija) atvēršanu parakstīšanai. Konvencijas gala redakcija ar tās paskaidrojošo ziņojumu tika pieņemta 2014.gada 9.jūlija Eiropas Padomes Ministru komitejas ministru vietnieku 1205. sanāksmē. Vienlaikus minētājā sanāksmē tika nolemts, ka Konvencijas parakstīšana notiks 13.Eiropas Padomes par sporta nozari atbildīgo ministru konferencē Maglingenā (Šveicē) 2014.gada 18.septembrī. Saskaņā ar Eiropas Padomes Ģenerālsekretariāta Starptautisko likumu nodaļas un līgumu biroja sniegto informāciju personai, kura tiks deleģēta Konvencijas parakstīšanai, bet kura pēc ieņemamā amata nav Valsts prezidents, valdības vadītājs vai ārlietu ministrs, nepieciešama valdības izsniegta pilnvara.

Konvencijas nolūks ir apkarot manipulācijas ar sporta sacensībām, lai pasargātu godīgu sportu un sporta ētiku saskaņā ar sporta autonomijas principu. Konvencijas galvenie mērķi ir (1) novērst, noteikt valsts vai starptautiska līmeņa manipulācijas ar sporta sacensībām un pieņemt sankcijas pret šādām manipulācijām un (2) veicināt valsts un starptautiska līmeņa sadarbību cīņā pret manipulācijām ar sporta sacensībām starp iesaistītajām sabiedriskajām iestādēm, kā arī ar organizācijām, kuras ir iesaistītas sportā un sporta derībās.

Līdzās Konvencijā definētajiem mērķiem Latvija kā Puse Konvencijas izpratnē pieņem tiesiskā regulējuma vai citus pasākumus, kas ir nepieciešami, lai nodrošinātu cīņu pret manipulācijām ar sporta sacensībām. Tāpat Konvencijas ratifikācijas gadījumā Latvija kā Puse: (a) uzņemas koordinēt visu to sabiedrisko iestāžu politikas virzienus un darbības, kas atbild par cīņu pret manipulācijām ar sporta sacensībām; (b) mudina sporta organizācijas, sporta derību rīkotājus, sacensību organizētājus un jebkuru citu attiecīgo organizāciju ieviest procedūras un noteikumus, lai apkarotu manipulācijas ar sporta sacensībām, un attiecīgos gadījumos pieņem tiesiskā regulējuma vai citus pasākumus, kas nepieciešami šī mērķa īstenošanā; (c) pieņem juridiskos vai citus pasākumus, kas var būt nepieciešami, lai nodrošinātu attiecīgu caurredzamību saistībā ar Puses finansiāli atbalstīto sporta organizāciju finansēšanu vai apsver iespēju palīdzēt sporta organizācijām apkarot manipulācijas ar sporta sacensībām, tostarp finansējot attiecīgus mehānismus (attiecīgos gadījumos veicot pasākumus, lai pilnībā vai daļēji apturētu finansiālu vai citu ar sportu saistītu atbalstu); (d) nosaka vienu vai vairākas atbildīgās iestādes, kam Puses likumīgā kārtā uztic sporta derību regulēšanu un attiecīgo pasākumu piemērošanu, lai apkarotu manipulāciju ar sporta sacensībām saistībā ar sporta derībām (paziņojot Eiropas Padome Ģenerālsekretāram tās iestādes vai iestāžu nosaukumu un adresi); (e) attiecībā uz sporta derību rīkotajiem pieņem juridiskos vai citus pasākumus atbilstoši apstākļiem, lai sporta derību rīkotājiem būtu saistoša prasība nekavējoties ziņot regulējošajai iestādei, citai atbildīgajai iestādei vai iestādēm vai valsts platformai par neregulārām vai aizdomīgām derībām; nosaka valsts platformu, kas vēršas pret manipulācijām ar sporta sacensībām. Valsts platforma atbilstoši valsts likumiem kalpo kā informācijas kodols, kas apkopo un izplata informāciju, koordinē cīņu pret manipulācijām, saņem, centralizē un analizē informāciju par neregulārām un aizdomīgām derībām, kas veiktas saistībā ar sporta sacensībām, sadarbojas ar visām organizācijām un attiecīgajām iestādēm valsts un starptautiskā līmenī; (f) nodrošina, lai tās valsts likumi paredzētu kriminālsoda piemērošanu par manipulācijām ar sporta sacensībām gadījumos, kad konstatējamas piespiedu, korumpētas vai krāpnieciskas darbības atbilstoši valsts likumā noteiktajam (arī atbalstīšanas un līdzdalības gadījumā); (g) pārsūta Eiropas Padomes Ģenerālsekretāram visu nepieciešamo informāciju attiecībā uz tiesiskā regulējuma un citiem pasākumiem, ko tā īsteno, lai ievērotu šīs Konvencijas noteikumus.

Konvencijas pantu grozījumus var ierosināt jebkura puse, Konvencijas uzraudzības komiteja vai Eiropas Padomes Ministru komiteja, kā arī katra puse ir tiesīga jebkurā laikā denonsēt šo Konvenciju, nosūtot Eiropas Padomes Ģenerālsekretāram adresētu paziņojumu.

Manipulācija ar sporta sacensībām (spēļu rezultātiem) pasaulē vienprātīgi tiek uzskatīta par vienu no lielākajiem draudiem mūsdienu sportam. Tā grauj tādas sportā pārstāvētās vērtības kā godīgumu, godīgu spēli un cieņu pret citiem. Manipulācijas ar sporta sacensībām (spēļu rezultātiem) var atsvešināt līdzjutējus un atbalstītājus no organizētā sporta — jomas, kas veido gandrīz 2% no Eiropas Savienības bruto pievienotās vērtības. Turklāt manipulācijas ar sporta sacensībām (spēļu rezultātiem) bieži ir saistītas ar starptautiska mēroga organizētās noziedzības tīkliem. Tā ir problēma, kas pašlaik pasaulē ir kļuvusi par valstu iestāžu, sporta kustības un tiesībaizsardzības aģentūru prioritāti.

Eiropas Komisijas 2011.gada paziņojumā “Attīstīt Eiropas dimensiju sportā”[[1]](#footnote-1) manipulācija ar sporta sacensībām (spēļu rezultātiem) ir atzītas par draudu, kas grauj sporta ētiku un integritāti. Minētais jautājums 2011.gadā tika risināts arī Eiropas Komisijas Zaļajā grāmatā par tiešsaistes azartspēlēm[[2]](#footnote-2), Eiropas Komisijas paziņojumā “Korupcijas apkarošana Eiropas Savienībā” un Eiropas Komisijas paziņojumā “Ceļā uz visaptverošu Eiropas regulējumu tiešsaistes azartspēlēm”[[3]](#footnote-3). Eiropas Parlaments 2011.gada jūnijā pieņēma rakstisku deklarāciju par korupcijas apkarošanu Eiropas sportā un 2012. gada februārī — rezolūciju par Eiropas dimensiju sportā[[4]](#footnote-4), aicinot izvērst starptautisku sadarbību, lai cīnītos pret rezultātu manipulācijām sportā. Eiropas Savienības Padome 2011.gada 29.novembrī pieņēma Secinājumus[[5]](#footnote-5) par cīņu pret spēļu rezultātu iepriekšēju pasūtīšanu un aicināja Eiropas Komisiju, Eiropas Savienības dalībvalstis un nevalstiskos pārstāvjus sadarboties un rīkoties dažādos līmeņos, lai uzlabotu veidu, kādā Eiropas Savienībā tiek risināts spēļu rezultātu pasūtīšanas jautājums.

Attiecībā uz Eiropas Padomē pieņemtajiem lēmumiem ir uzsverami Eiropas Padomes Ministru komitejas 2011.gada 28.septembrī pieņemtie ieteikumi[[6]](#footnote-6), kā veicināt godīgumu sportā, apkarojot manipulācijas ar sporta rezultātiem, it īpaši spēļu rezultātu iepriekšēju pasūtīšanu. Ieteikumā ir aicināts Paplašinātā daļējā nolīguma par sportu (*Enlarged Partial Agreement on Sport* – EPAS) ietvaros veikt priekšizpēti par iespējamu starptautisku tiesību instrumentu, ar ko novērst un apkarot iepriekšēju spēļu rezultātu pasūtīšanu. Eiropas Padomes Sporta ministru konferencē, kas notika 2012.gada 15.martā Belgradā, tika ņemti vērā izpētes secinājumi un EPAS sadarbībā ar Eiropas Savienības Padomi tika aicināti uzsākt sarunas par iespējamo konvenciju pret manipulācijām ar sporta rezultātiem, it īpaši spēļu rezultātu iepriekšēju pasūtīšanu. Eiropas Padomes Ministru komiteja 2012.gada 13.jūnijā apstiprināja šo uzaicinājumu.

Latvijā šobrīd spēkā ir vairāki tiesību akti, kas regulē sporta pasākumu organizēšanas noteikumus no drošības un uzraudzības viedokļa – Sporta likums, Publisku izklaides un svētku pasākumu drošības likums, Likums par policiju, taču nav atsevišķa tiesiskā regulējuma krāpšanai (t.sk. manipulēšanai) sportā. Tomēr saskaņā ar Krimināllikumu un Latvijas Administratīvo pārkāpumu kodeksu dažos ar sporta sacensību rezultāta ietekmēšanu, saistītos gadījumos var piemērot atbilstošus sodus. Attiecībā uz sporta pasākumu organizēšanu un saskaņā ar spēkā esošajiem tiesību aktiem, atbildība ir noteikta Krimināllikumā, Latvijas Administratīvo pārkāpumu kodeksā un Civillikumā. Latvijā ir atļauts organizēt totalizatoru un derības, saņemot attiecīgu azartspēļu organizēšanas licenci. Latvijā pastāv atvērts azartspēļu tirgus (nav limitēts tirgus dalībnieku skaits), kas tiek stingri licencēts un uzraudzīts saskaņā ar Azartspēļu un izložu likumu. Uzraudzību un kontroli pār to, kā tiek ievērots Azartspēļu un izložu likums, veic Izložu un azartspēļu uzraudzības inspekcija.

Latvija konceptuāli atbalsta pievienošanos Konvencijai, piekrītot, ka Konvencija kalpos kā pārrobežu un starpnozaru sadarbības platforma visiem tiem dalībniekiem, kuri ir iesaistīti sportā – sporta organizācijām, sacensībās ieinteresētām personām un sacensību rīkotājiem. Latvijai, pievienojoties Konvencijai, varētu būt nepieciešams veikt grozījumus vairākos Latvijas tiesību aktos vai izstrādāt jaunus tiesību aktus, ņemot vērā, ka pašlaik Latvijā nav atsevišķs tiesiskais regulējums attiecībā uz manipulācijām sporta sacensībās.

Latvija dažādu institūciju (Eiropas Savienības Padomē, Eiropas Padomē) diskusiju ietvaros konsekventi ir paudusi konceptuālu atbalstu Konvencijas nepieciešamībai, tādējādi Izglītības un zinātnes ministrija rosina veikt Konvencijas parakstīšanu 2014.gada 18.septembrī. Līdz ar to ir nepieciešama Ministru prezidenta pilnvara par Izglītības un zinātnes ministrijas parlamentārā sekretāra pilnvarošanu parakstīt Konvenciju.

Konvencija pēc parakstīšanas būs jāapstiprina (jāratificē) Saeimā.

Izglītības un zinātnes ministre I.Druviete

03.09.2014. 17:19

1146

K.Randohs

67047982, kaspars.randohs@izm.gov.lv

1. <http://eur-lex.europa.eu/LexUriServ/LexUriServ.do?uri=COM:2011:0012:FIN:en:PDF> [↑](#footnote-ref-1)
2. <http://eur-lex.europa.eu/legal-content/EN/TXT/PDF/?uri=CELEX:52011DC0128&from=EN> [↑](#footnote-ref-2)
3. http://old.eur-lex.europa.eu/LexUriServ/LexUriServ.do?uri=COM:2012:0596:FIN:LV:HTML [↑](#footnote-ref-3)
4. http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0025+0+DOC+XML

   +V0//EN [↑](#footnote-ref-4)
5. http://www.consilium.europa.eu/uedocs/cms\_data/docs/pressdata/en/educ/126413.pdf [↑](#footnote-ref-5)
6. https://wcd.coe.int/ViewDoc.jsp?Ref=CM/Rec(2011)10&Language=lanEnglish&Ver=original&BackColorInternet=C3C3C3&BackColorIntranet=EDB021&BackColorLogged=F5D383 [↑](#footnote-ref-6)